|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2024. február 26-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2024. február 26., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán**  | **-** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Mészáros András**  | **-** | a Bizottság tagja |
|  | **Dr. Stánitz Éva**  | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **-** | a Bizottság tagja |
|  | **Gyenge-Pavelkovits Petra Lívia** | **-** | a Bizottság tagja  |
|  | **Horváth Ferenc**  | **-** | a Bizottság tagja |
|  | **Janzsó Zoltán**  | **jelen** | a Bizottság tagja |
|  | **Márovics Pál**  | **jelen** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Versegi Valentin** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Pilisi Gábor r. ezredes főkapitány** | **jelen** | **Vas Vármegyei Rendőr-főkapitányság** |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | **jelen** |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | **-** |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Stéger Gábor osztályvezető** | **jelen** | SZMJV PH Közgazdasági és Adó Osztály |
|  | **Szakács Eszter irodavezető** | **jelen** | SZMJV PH Közgazdasági és Adó Osztály, Költségvetési Iroda |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Szuhai Viktor tanácsnok** | - |  |
|  | **Horváth Gábor képviselő** | **-** | 1. sz. választókerület képviselője |
|  | **Kopcsándi József képviselő** | **jelen** | 6. sz. választókerület képviselője |
|  | **Dr. Takátsné Dr. Tenki Mária képviselő** | **-** | 8.sz. választókerület képviselője |
|  | **Dr. Kecskés László képviselő** | **-** | 11.sz. választókerület képviselője |
|  | **Kiss Viktória** védelmi ügyintéző | **jelen** | SZMJV PH Hatósági Osztály |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésén megjelenteket. Külön is köszönti Dr. Pilisi Gábor r. ezredes urat, a Vas Vármegyei Rendőr-főkapitányság főkapitányát, Dr. Horváth Attila Alpolgármester Urat, Kopcsándi József Képviselő Urat, Stéger Gábor Osztályvezető Urat, Szakács Eszter Irodavezető Asszonyt. Az ülést megnyitja, megállapítja, hogy a Bizottság 9 fővel határozatképes, 7 fő hiányzó van. A jegyzőkönyvet Kiss Viktória védelmi ügyintéző vezeti. Jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 8-at fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**8/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2024. február 26-i ülésének napirendjét az alábbiak szerint fogadta el:

**Nyilvános ülés:**

**1./ Javaslat Szombathely Megyei Jogú Város Önkormányzata 2024. évi költségvetéséről szóló önkormányzati rendeletének megalkotására és a kapcsolódó döntések meghozatalára** (Közgyűlési 3.)

 **Előadó:** Stéger Gábor, a Közgazdasági és Adó Osztály vezetője

**2./** **Javaslat a Szombathelyi Rendőrkapitányság vezetője kinevezésének véleményezésére** (Közgyűlési 2.)

 **Előadó:** Kelemen Krisztián, a Bizottság elnöke

**Meghívott:** Dr. Pilisi Gábor r. ezredes, Vas Vármegyei Rendőr-főkapitányság Főkapitánya

**3./ Tájékoztatás az elmúlt időszak szén-monoxid érzékelők megnövekedett jelzéseinek tapasztalatairól** *(szóbeli előterjesztés)*

**Előadók:** Kelemen Krisztián, a Bizottság elnöke

Egyed László tű. alezredes, a Bizottság tagja

**4./** **Tájékoztatás a 2023. évben kiutalt önkormányzati támogatások elszámolásainak tapasztalatairól**

 **Előadó:** Dr. Holler Péter, a Hatósági Osztály vezetője

**5./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Dr. László Győző alpolgármester

 Szuhai Viktor tanácsnok

 Horváth Gábor, az 1. sz. választókerület képviselője

 Kopcsándi József, a 6. sz. választókerület képviselője

 Dr. Takátsné Dr. Tenki Mária, a 8. sz. választókerület képviselője

 Dr. Kecskés László, a 11. sz. választókerület képviselője

**6./** **Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**7./ Különfélék**

**Előadó:** Kelemen Krisztián, a Bizottság elnöke

**Zárt ülés:**

**8./ Javaslat önkormányzati kitüntetések adományozására *(„Szombathely Közrendjéért-díj”)*** (Közgyűlési 13.)

**Előadó:** Dr. Holler Péter, a Hatósági Osztály vezetője

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2024. évi költségvetéséről szóló önkormányzati rendeletének megalkotására és a kapcsolódó döntések meghozatalára**

 **Előadó:** Stéger Gábor, a Közgazdasági és Adó Osztály vezetője

**Dr. Horváth Attila alpolgármester:** A kiküldött anyag teljes, kiegészíteni nem kívánja, ha kérdés van, kollégáival legjobb tudásuk szerint válaszolnak.

*15 óra 02 perckor megérkezett a bizottsági ülésre Dr. Stánitz Éva, a Bizottság tagja, ezzel a jelen lévő bizottsági tagok száma* ***10 főre*** *változott.*

**Kelemen Krisztián képviselő, a Bizottság elnöke:** Röviden összefoglalja a Bizottságot érintő számokat:

* Rendőrség támogatása: 6 millió Ft,
* Katasztrófavédelem támogatása: 2 millió Ft,
* polgárőr szervezetek támogatása: 2 millió Ft,
* Tűzoltó Nap, Tűzoltás-Mentés Alapítvány támogatása: 4 millió Ft értékben.

Ami még kapcsolódik a Bizottsághoz, Szombathely Megyei Jogú Város Bűnmegelőzési, Közbiztonsági Koncepciójához tartozó Cselekvési Tervhez kapcsolódó 1 millió Ft, amelyből a rendőrség, a katasztrófavédelem, a polgárőr szervezetek és a Közterület-felügyelet munkáját tudják még támogatni. Van-e esetleg kérdés, észrevétel? Nem volt, így szavazásra teszi fel a rendelettervezeteket és a határozati javaslatokat, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatokat hozta:*

**9/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló önkormányzati rendeletének megalkotására és a kapcsolódó döntések meghozatalára*” című előterjesztést megtárgyalta, és az önkormányzat 2024. évi költségvetéséről szóló rendelettervezetet, valamint a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. február 29-i ülése

**10/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló önkormányzati rendeletének megalkotására és a kapcsolódó döntések meghozatalára*” című előterjesztést megtárgyalta, és az I-VIII. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. február 29-i ülése

**2./ Javaslat a Szombathelyi Rendőrkapitányság vezetője kinevezésének véleményezésére**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Az Önkormányzatnak, a Közgyűlésnek, így a Bizottságnak is véleményezési joga van e tárgykörben. Polgármester Úr előterjesztése kiküldésre került. De a napirendi pont megtárgyalása során először átadja a szót Dr. Pilisi Gábor r. ezredes úrnak, a Vas Vármegyei Rendőr-főkapitányság rendőrfőkapitányának.

**Dr. Pilisi Gábor r. ezredes, a Vas Vármegyei Rendőr-főkapitányság főkapitánya:** Másodszor vesz részt a Bizottság ülésén. Az előző bizottsági ülésen elmondta és indokolta a változásokat, a változtatásokat. Most kiegészítené az akkor elhangzottakat, és úgy gondolja, hogy ilyen szűk műhelyi munka keretében érvényesülhet az a közvetlenség, amely adott egy ilyen tárgyalás kapcsán. Szeretné leszögezni, hogy öröm egy olyan partnerrel együttműködni, ahol azt látja, hogy közös a cél, és tesz a partner, tesz az önkormányzat, nemcsak szavakban, hanem tettekben is. Ezt akkor is elmondta volna, ha az előző napirendnél Elnök Úr nem említi a támogatások összegeit, amelyekről szavaztak. A személyi változás mindig kényes kérdés. Egy év után volt rálátása a kapitányságok életére, másrészt az élet is kikövetelte, hogy változások legyenek. Ahogyan múltkor is elmondta, egy kapitány esetében, azért mondja el, hogy lássák, hogy egy rendszer szemléletet szeretne bemutatni, tudja, hogy csak Szombathelyről kellene beszélnie, de tágabb kitekintésben világítja meg a döntési mechanizmust, amit akkor felépített. Tehát egy kapitány esetében, Sárvár esetében olyan helyzet állt elő, hogy nem lehetett hosszabbítani, mindenképpen új kapitányt kellett kineveznie, valamint a bűnügyi igazgató nyugdíjba vonult. Akkorra már átlátta a teljesítményeket, amelyeket a kapitányságok és összességében a Főkapitányság letett az asztalra, amelyeket személyekhez is kötött. Azt kellett eldöntenie, hogy egy-egy változás lesz és következő évben még egy változás, mert Gabriella esetében nemsokára egy 10 éves ciklus lejárt volna, és újfent kezdődött volna, amelyben az elmúlt év novemberében voltak. És ahogy említette, nem szereti bolygatni a dolgokat. Ezért döntött úgy, hogy egyszerre fog változásokat eszközölni. És azok a kapitányok, akik szép eredményeket értek el, azok újra kapitányi pozíciót is kaptak. Szombathelyre egy olyan kapitányt választott, aki bizonyított egy nem kis kapitányságon. Körmend a második legnagyobb kapitányság Szombathely után, 120 fős létszámmal és azt a teljesítményt vette figyelembe, ami ott történt és ezért lett az a döntése, hogy Gabriellát jelöli a szombathelyi kapitánynak. A szombathelyi kapitány munkájával maximálisan meg volt elégedve, de 12 évet volt Gulyás Ferenc Szombathelyen, aki nagyon szép teljesítményt nyújtott, ezért is bízta rá a következő komolyabb kapitányság, a Sárvári Kapitányság vezetését, hiszen Sárvár és Körmend közel egy szinten van. Nyilván Szombathely mint megyei jogú város az első, létszámában, nagyságrendjében meghatározza a megye életét, de a második és harmadik helyen Körmend és Sárvár osztozik. De Sárvár jobban előtérbe került, mint Körmend, ami csak átmeneti, a 2023. évre vonatkozóan. Ezek voltak a dilemmák és ezek voltak a döntések. Jó szívvel ajánlja Gabriellát, fogadja el és támogassa a Közgyűlés, hiszen az a teljesítmény, ami Körmenden mutatkozott és az az átmeneti időszak, ami most már, hónapokkal a megbízás után, az a zökkenőmentes átmenet és az a folyamatosság számára is tisztán látszik. Kéri a Bizottságot és a Közgyűlést, hogy támogassák Kapitány Asszony kinevezését.

**Kelemen Krisztián képviselő, a Bizottság elnöke:** Köszöni szépen a hozzászólást és köszöni, hogy megtiszteli jelenlétével a bizottsági ülést. Egy fél mondat ragadta meg Főkapitány Úr méltatásában, az, hogy agilis és alapos vezető Kapitány Asszony. Átadja a szót Kapitányságvezető Asszonynak, hiszen ő az érintett fél.

**Dr. Koncz Gabriella r. ezredes, kapitányságvezető, a Bizottság tagja:** Köszöni Főkapitány Úrnak az elismerő szavakat. Amikor Főkapitány Úr felajánlotta neki a Szombathelyi Rendőrkapitányság vezetését, először megijedt, hogy kap egy akkora feladatot, de elmondja őszintén, hogy nagyon jól érzi magát abban a székben, nagyon tetszik neki, hogy tehet ezért a városért és a környező településekért. Nincsen nagyobb visszajelzés számára, minthogy állampolgárokkal, ismerősökkel találkozik, ahol azt mondják, hogy látják kint a rendőröket, vannak jó kis rendőri intézkedések és a szabályokat követők részéről ez pozitív visszajelzés, hogy mennyire jó látni neki is a kollégáit. Bevezette januártól, hogy mind a rendészeti terület, mind a bűnügyi terület, havonta kielemzik az ott látott értékeket és a rendészeti értékek, de szeretné hangsúlyozni, hogy nem arra mennek, hogy büntessenek, de kétszeres intézkedési számokat tudtak felmutatni a tavalyi januári számokhoz képest, és azért, mert meg tudták a kollégáikkal értetni, hogy vannak olyan vezető baleseti okok és vannak olyan szabályszegések, amire muszáj odafigyelniük. Nem lehet legyinteni, hogy gyalogosátkelőhely, nem lehet legyinteni, hogy „Állj! Elsőbbségadás kötelező” tábla, ezeket figyelembe kell venni, ezek miatt rengeteg baleset következik be, és nem fognak ezek mellett szótlanul elmenni, ahogy az ittasok mellett sem. Fognak találkozni folyamatosan ellenőrzésekkel, úgy, mint finn módszeres ellenőrzés, de már van drónos ellenőrzés is. A rendészeti adatokat nagyon jól összerakták, a közterületi óraszámokat is tudták növelni, február 1-től a Készenléti Rendőrség 2-2 kollégája napszakonként erősíti az egységeiket, úgy gondolja, hogy ebben is sikereket értek el, és a közterületen elkövetett bűncselekmények számát csökkenteni tudták. Így kijön egy olyan matematikai képlet, amelyről azt gondolja, hogy nagyon jó eredményeket produkálnak, és a bűnügyi területen is megpróbálta elérni az újragondolást és a feladatok újra osztásával egy olyan mechanizmust alakítanak ki, amivel a kollegái is hatékonyabban tudnak dolgozni és ez mindenki megelégedésére fog majd szolgálni. Sok emberrel találkozott, akár közlekedési szakterületet mondja, a Bocskai körút felújítása, mondhatja a Közterület-felügyelettel az együttműködést, de mondhatja a Szociális és Lakás Bizottság vezetőjének a megkeresését, amikor olyan problémákkal fordulnak hozzájuk, ami közös probléma. Úgy gondolja, hogy sok emberrel megtalálta már a közös hangot, láthatják azt, hogy együttműködő. Úgy gondolja, ha megszavazzák a személyét, jó kezekben lesz a város, mindig fogják érezni, hogy ott van és támogatja őket és minden munkatársát erre sarkallja, hogy tegyenek a városért és jó eredmények szülessenek. Köszöni előre is, ha bizalmat szavaznak neki.

**Ágoston Sándor, a Közterület-felügyelet irodavezetője:** Annyit szeretne elmondani, hogy az elmúlt időszakban, amióta Kapitányságvezető Asszony vezeti a Szombathelyi Rendőrkapitányságot, a Közterület-felügyelet részéről csak köszönetet tud mondani az elvégzett munkásságával kapcsolatosan. Volt olyan hét, amikor napi szintű volt a kapcsolatuk, de heti biztos, egyeztetésekben, rendezvények biztosításában. Úgy gondolja, hogy folyamatos kommunikáció volt a kapitányság, valamint Főkapitány Úr részéről is. Úgy gondolja, szubjektív véleménye, hogy Kapitányságvezető Asszonynak jó dolga van, jó osztályvezetőkkel dolgozik együtt és szeretné megköszönni most minden osztályvezetőnek, Osztályvezető Uraknak és Osztályvezető Asszonynak, hogy napi, heti a kapcsolatuk. Köszöni Kapitányságvezető Asszonynak is az eddigi közös munkát és a támogatását továbbra is meg fogja adni a Szombathelyi Rendőrkapitányságnak és a Főkapitányságnak.

**Dr. Stánitz Éva, a Bizottság tagja:** Kapitány Asszonyhoz fordul együttműködési kérdésben, támogatást, segítséget szeretne kérni. Közvetlenül a városi rendőrkapitányság és a Markusovszky Kórház, elsősorban a sürgősségi betegellátó osztály és a pszichiátriai ambulancia területén van közvetlen, eléggé kiélezett kapcsolat. Az elmúlt év, főként második felében több olyan esemény jutott el hozzájuk hozzátartozók, szakdolgozók részéről, amely alapján kérnek egy megbeszélést, természetesen nem kívánhatják, hogy Kapitány Asszony mindenen részt vegyen, nevezetesen a beteg átadáskor a leltári problémák miatt, ami előbb-utóbb mindig megoldódik, de komoly panaszok érkeztek ezzel kapcsolatosan, és mindig megy a körbemutatás, hogy ki, mikor és hogyan veszi a leltárt. Ezzel kapcsolatosan szeretnének egy eljárásrendet feleleveníteni, amit újra kell gondolni. Ebben kéri a segítséget, hogy a megbeszélésre jelöljenek ki egy kompetens személyt. Őt lehet keresni és továbbítja a megfelelő személyeknek.

**Dr. Koncz Gabriella r. ezredes, kapitányságvezető, a Bizottság tagja:** Köszöni a felvetést, mindenképpen nyitottak és keresni fogja hamarosan.

**Dr. Stánitz Éva, a Bizottság tagja:** Köszöni és a segítséget és megelőzve a közgyűlési döntést, de előre gratulál Kapitány Asszonynak a kinevezéshez.

**Kelemen Krisztián képviselő, a Bizottság elnöke:** Jó szívvel javasolja ő is a Bizottságnak és majd a Közgyűlésnek Kapitány Asszony elfogadását, hiszen kifogástalan a hozzáállása, segítőkészsége, szerinte Szombathely jól járt vele. Az állampolgárok visszajelzése is pozitív, hogy tényleg többet dolgoznak a rendőrök, a trafiboxok számának emelkedését is említi. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**11/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a Szombathelyi Rendőrkapitányság vezetője kinevezésének véleményezésére”* című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** a Közgyűlés 2024. február 29-i ülése

*15 óra 23 perckor Dr. Pilisi Gábor r. ezredes, a Vas Vármegyei Rendőr-főkapitányság főkapitánya elhagyta az üléstermet.*

**3./ Tájékoztatás az elmúlt időszak szén-monoxid érzékelők megnövekedett jelzéseinek tapasztalatairól** *(szóbeli előterjesztés)*

**Előadók:** Kelemen Krisztián, a Bizottság elnöke

Egyed László tű. alezredes, a Bizottság tagja

**Egyed László tű. alezredes, a Bizottság tagja:** Köszöni a lehetőséget, hogy tájékoztatást adhat a témakörben. Azért kérte Elnök Úrtól a lehetőséget, mert az utóbbi időben jelentősen megnövekedett a szén-monoxid érzékelőkkel kapcsolatos jelzések száma. A Pálos Károly Szociális Szolgáltató Központ és Gyermekjóléti Szolgálatnak átadott Honeywell Home R200C-2 típusú szén-monoxid érzékelőket a központ által kijelölt szociálisan érzékeny potenciálisan veszélyes lakásokban február 19-ig közösen elhelyezték, használatukról, működésükről, a veszélyjelzés esetén történő teendőkről a lakókat tájékoztatták. Az otthonok biztonsága érdekében minden szombathelyi háztartást szénmonoxid-érzékelővel lát el az önkormányzat. Ennek tapasztalatait egyeztette Tendliné Dabasi Mónikával, a SZOVA Szombathelyi Vagyonhasznosító és Városgazdálkodási Nonprofit Zrt. munkatársával.

Az alábbiakban ismerteti a szén-monoxid mérgezés hatásait:

|  |  |
| --- | --- |
| **Szén-monoxid koncentráció** | **Emberi szervezetre kifejtett hatás** |
| 200 ppm | 2-3 óra tartózkodás után fejfájást okoz |
| 400 ppm | 1-2 óra után fejfájás, rosszullét, hányinger |
| 800 ppm | 45 perc után fejfájás és rosszullét |
| 1600 ppm | 20 perc után eszméletvesztés, 2 óra után halál |
| 3200 ppm | 5-10 perc után eszméletvesztés, 30 perc után halál |
| 6400 ppm | 1-2 perc után eszméletvesztés, 10-15 perc után halál |
| 12800 ppm | 1-3 percen belül beáll a halál |

A szén-monoxid koncentrációját leggyakrabban ppm-ben (**p**arts **p**er **m**illion) adják meg, mely egy milliomod részt jelent. Az 50 ppm azt jelenti, hogy egymillió levegő molekula közül 50 darab szén-monoxid molekula.

Több rendelet is szabályozza az egészségügyi határértéket. Ezek alapján levegőszennyezettségként a rendelet körülbelül 4-9 ppm szén-monoxid koncentrációt enged meg, munkahelyi környezetben hosszú távon 30 ppm, míg rövidtávon (maximum 15 perc) kb. 60 ppm a megengedett maximum. Az esetek okait a KvK soron kívül vizsgálta. Megállapítható, hogy a jelzések a FireAngel FA3313, FA3322, FA3328, FA3820 típusszámú készülékekhez köthetőek. A vizsgálat során a készülékek használati útmutatója feldolgozásra került, azonban a használati útmutató több esetben nem volt egyértelmű, ezért a készülék gyártójával egyeztettek a pontos értelmezés miatt. A gyártó elmondta, hogy a készülék csak akkor ad jelzést, riasztást, ha szén-monoxid jelenlétét érzékeli a környezetben, nincs egyéb funkciója (hőmérséklet, páratartalom melyre a használati utasítás utal).

Az értékek a következőek:



A tapasztalat azt mutatja, hogy a lakosság minden egyéb vizsgálat nélkül segélykérő jelzést ad a 112-es hívószámon a CO-érzékelő készülék jelzés adása után. Az egységek a kiérkezést követően az esetek túlnyomó többségében találkoznak a ténnyel, hogy a készülék figyelmeztetést adott, nem riasztást. Végrehajtják a rekonstrukciót, rögzítik az adatokat, a dokumentumok feldolgozásra kerülnek. Az esetben a következő szereplő a gázszolgáltató, akikkel szintén egyeztettek, a jelenlegi eljárásrendjük megismerése miatt. A szolgáltatók elmondták, hogy a saját mérésük után, 1 ppm értéktől már vagy kiszakaszolják a készüléket, vagy leválasztják az ingatlant a hálózatról, mivel jelenleg számukra a szén-monoxid mérhető jelenléte nem elfogadható. Ezekben az esetekben egy újabb feladat generálódik a hivatásos katasztrófavédelmi szervezetnél, a lakosságvédelmi intézkedések foganatosítása. Egy kikapcsolt fűtési rendszernél, főként téli időszakban, vagy a lakót kell elhelyezni az önkormányzat segítségével, ők elkezdik az intézkedést, de az önkormányzat feladata ilyenkor a lakót elhelyezni. Ha nem kell elhagynia a lakást, meg tudja máshogyan oldani a fűtését, melegvizet, akkor ez nem probléma, de fordultak hozzájuk olyan kéréssel is, hogy próbáljanak radiátort vagy fűtőventilátort biztosítani, ilyenkor jön képbe a közbiztonsági referens, Kiss Viktória, akivel beszélt is egyik szombaton ilyen ügyben, de elfogytak ezek a készülékek, mert megnövekedett a lakásoknak a kizárása a fogyasztásból valamilyen módon.

Az elmúlt időszakban az eseteket vizsgálva megállapítható, hogy volt olyan helyszín, ahol 8 ppm mért értéknél a gázszolgáltatás megszűnt. Egy esetben az érintett ingatlan tulajdonosával felvették a kapcsolatot, hogy érdeklődjenek, nem volt-e újabb jelzés, illetve egyeztettek az ingatlanban használt fűtő, meleg víz előállító berendezések pontos típusai után. A tulajdonos elmondta, hogy az ingatlanjában 2 db zárt égésterű konvektor, egy villany vízmelegítő és egy négy gázrózsás gáztűzhely található. A jelzés a szellőztetésre az ebéd elkészítés során generálódott. A szén-monoxid érzékelőt gyártó, a gázszolgáltató vezetője, illetve az ingatlan tulajdonos elmondásának ismeretében elmondható, hogy a rendkívül érzékeny jelző berendezések egy hagyományos gáztűzhely normál használata mellett jelzést generálnak.

Egy másik gyártó CO-érzékelőinek műszaki leírása szerint annak is van úgynevezett „Szellőztetés – előriasztás” funkciója, de alapesetben az ki van kapcsolva, a leírásban a pontos szöveg: „Alapértelmezés szerint az előriasztás funkció ki van kapcsolva, mert nincs szükség rá ahhoz, hogy a készülék a veszélyes CO-szintektől megvédje Önt.” Amennyiben ezt a funkciót mégis bekapcsolják, akkor is az csak 19 percig fennálló 43 ppm érték felett ad előriasztási-szellőztetési jelzést. Be lehet kapcsolni ezen egy mérési-tesztelési üzemmódot is, de csak mérési céllal, és ez a funkció normál működésre nem alkalmas. Ez utóbbi mérési funkció 10 ppm-nél már jelez.

Minden CO-érzékelőnek meg kell felelnie az MSZ EN 50291-1:2018 szabvány által előírtaknak. Ebben az szerepel, hogy 30 ppm-nél 120 perc időtartamig nincs riasztás, 50 ppm-nél 60 percig nincs riasztás és 90 perc előtt van riasztás, 100 ppm-nél 10 percig nincs riasztás és 40 perc előtt van riasztás, illetve 300 ppm-nél 3 perc időtartam előtt mindenképpen legyen riasztás. A szabvány nem említ sem szellőztetési jelzés funkciót, sem előriasztási funkciót, így valószínűleg az megengedett, ha nem téveszthető össze sem riasztással, sem hibajelzéssel.

Megállapítható, hogy a FireAngel típusú CO érzékelőknek nagyon magas az érzékenysége, és a nem egyértelmű „szellőztetés” funkciója okozza a vonulás számok megugrását.

Statisztikai adatokat gyűjtött, amelyeket ismertet:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Magyarország |  |  |  |  |  |  |  |  |  |  |  |  |  |
|   | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 | 2023 | **2024** |
| szénmonoxid mérgezés esetszám | 145 | 353 | 450 | 643 | 722 | 890 | 1113 | 1567 | 1747 | 2012 | 2226 | 2173 | ***510*** |
| sérültek száma | 69 | 160 | 163 | 198 | 193 | 162 | 165 | 181 | 143 | 116 | 107 | 112 | ***28*** |
| elhunytak száma | 9 | 8 | 11 | 8 | 14 | 8 | 10 | 12 | 7 | 14 | 16 | 14 | ***4*** |
| Szombathely HT működési körzet  |  |  |  |  |  |
|   | 2020 | 2021 | 2022 | 2023 | **2024** |
| szénmonoxid mérgezés esetszám | 35 | 18 | 25 | 22 | ***25*** |
| sérültek száma | 2 | 0 | 3 | 1 | ***1*** |
| elhunytak száma | 0 | 0 | 1 | 1 | ***1*** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Szombathely település |  |  |  |  |  |  |  |  |  |  |  |  |  |
|   | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 | 2023 | **2024** |
| szénmonoxid mérgezés esetszám | 1 | 3 | 9 | 5 | 8 | 12 | 12 | 16 | 24 | 16 | 22 | 20 | ***20*** |
| sérültek száma | 1 | 2 | 5 | 3 | 1 | 0 | 2 | 0 | 2 | 0 | 3 | 1 | ***1*** |
| elhunytak száma | 1 | 0 | 0 | 0 | 0 | 0 | 0 | 0 | 0 | 0 | 0 | 1 | ***0*** |

Köszöni a lehetőséget, hogy a Bizottság foglalkozik a szén-monoxid érzékelőkkel kapcsolatosan.

**Kelemen Krisztián képviselő, a Bizottság elnöke:** Köszöni a tájékoztatást. Felvették a kapcsolatot a SZOVA NZrt. igazgatójával, aki jelezte, hogy 3-4 önkormányzati lakásban történt 1-1 készülék kizárása. Ami lehet, hogy nem is probléma, hogy kizárja a szolgáltatásból a készülékeket a szolgáltató, mert azzal, hogy átnézik a készülékeket, ezzel rávilágítanak azokra a problémákra, hiányosságokra, amik adott esetben a későbbiekben okozhatnak problémát. Egyeztettek a Honeywell típusú készülék gyártójával, az volt a kérdés, riasztás, jelzés után a készüléket ki kell-e dobni vagy tovább használható. A készülék alján van egy évszám, általában 10 évig jók, a gyártótól azt a visszajelzést kapta Egyed László, hogy ezekre élettartam garancia van úgymond, tehát a 10 éven belül akár többször is jelezhet a készülék, amikor sárgán jelez, akkor merült le, akkor van vége a készüléknek. Valóban, az elmúlt időszakban bebizonyosodott, hogy ezek a készülékek életet mentenek és inkább legyen riasztás, ahol nagyobb az aggodalom, mint a tényleges veszély, de biztonságban vannak a lakók. Friss adatokat kért Szentkirályi Bernadett irodavezetőtől az eddigi önkormányzati támogatásokról. Szén-monoxid érzékelő készülék vásárlásához nyújtott támogatási kérelmek száma 2023. december 1. napjától 2024. február 23. napjáig: 1.443 db volt, amelyből a megállapított támogatások száma: 1.413 db. A támogatásra kifizetett költségvetési forrás: 2023. december hónapban 4.080.406,- Ft, 2024-ben február 23. napjáig 15.679.840,- Ft, mindösszesen 19.760.246,- Ft. Azt gondolja, hogy nem lehet pénzben mérni egy emberi életet, de ez az összeg elég markáns, de bízik benne, hogy lesz még igénylés, amelyre március 31-ig van lehetőség.

**Márovics Pál, a Bizottság tagja:** Szükségesnek találja egy újabb lakosságtájékoztatót készíteni a szén-monoxid érzékelők használatával kapcsolatosan, hogy mikor szükséges feltétlenül hívni a 112-es számot, hiszen, ha olyan koncentrációban van jelen a szén-monoxid, akkor a készülék folyamatosan sípol, le se tudja állítani. Úgy gondolja, hogy ezeket a különbségeket kellene a lakosság irányába tolmácsolni, hogy ne riassza a 112-t, ha csak 3-at sípol a készülék, hanem szellőztessen. És a másik fontos dolog, a készülék elhelyezésének kérdése. Akkor van gond, ha a lakos dönti el, hova helyezi el a készüléket, például a konyhába teszi, ahol gyorsan bejelez a készülék. Azért is szükséges véleménye szerint a lakosság felé a tájékoztatás, nehogy az menjen kerüljön a köztudatba, hogy nem jók a készülékek, nagyon fontos a megelőzés. A sok felesleges riasztás is lassíthatja a rendszert.

**Kelemen Krisztián képviselő, a Bizottság elnöke:** Köszöni a javaslatokat, azt kéri, hogy akár közösen, a katasztrófavédelem a mentőszolgálattal együtt dolgozzon ki egy sablont, hogy nézzen ki ez a tájékoztatás szakmai szemmel, szakszerű leírással, amit majd a kommunikációs szakemberekkel megnéznek és elindítják ennek a kommunikálását.

**Egyed László tű. alezredes, a Bizottság tagja:** Több anyagot gyűjtött most össze, összeállít azokból egy tájékoztatót, amit Márovics Pálnak megküld egyeztetésre és utána megküldi Elnök Úrnak.

**Márovics Pál, a Bizottság tagja:** Van a felhasználói oldalról is van hiba, hiszen volt olyan esetük, amikor a sütő ajtaját kinyitották, és az volt a plusz fűtés, hogy ment a sütő, gázzal fűtötték a távhős lakást, árulkodó jel volt, hogy meg voltak olvadva a sütő kapcsoló gombjai.

**Egyed László tű. alezredes, a Bizottság tagja:** Annyival szeretné kiegészíteni, hogy ez nem csak a télre, a fűtési időszakra vonatkozik, a szén-monoxid nyáron is van, hiszen a SZOVA részéről azt mondták, hogy 300 olyan lakás van, potenciális veszélyforrás, ahol nyílt égésterű, átfolyó vizes vízmelegítő van. A melegvíz, a tisztálkodás nyáron is fontos, olyankor a kémények problémája is felmerül, akár légdugó alakulhat ki, és nem engedi az égésterméket távozni, a négyemeletes házakra gondol, ahol egy gyűjtőkéménybe vannak egybe belevezetve, ott a visszaáramlás szinte törvényszerű.

**Kelemen Krisztián képviselő, a Bizottság elnöke:** Javasolja, hogy ez is kerüljön bele a tájékoztató anyagba, nem csak télen jelentkezhet a szén-monoxid mérgezés.

**Kopcsándi József, a 6. sz. választókerület képviselője:** Először is köszöni a meghívást a bizottsági ülésre. Elmondta, hogy részese volt ő is a Szociális és Lakás Bizottságnak, amikor döntöttek a szén-monoxid érzékelők beszerzéséről. Úgy gondolja, hogy jó kezdeményezés volt Polgármester Úr részéről, és tudja, hogy minden rendszert lehet és kell is folyamatosan fejleszteni. Az elfogadáskor az volt a szándék, hogy gyorsan és hathatósan tudjanak támogatást nyújtani, hiszen volt a lakosság részéről várakozás. Abban nem volt tapasztalat, hogy melyik a legjobb eszköz, de úgy gondolja, hogy valóban túl érzékeny készülékek vannak forgalomban, ami nem könnyíti meg a katasztrófavédelem és a mentőszolgálat munkáját, de ahogy utalt rá, ezeket lehet finomítani, hiszen a kivonulás költsége az csak pénz, az egy dolog, az élet sokkal fontosabb, a másik oldal, hogy ha sűrűn van ilyen kivonulás, az esetleg emberi erőforrást vesz el olyan területről, amelyre ténylegesen szükség lenne, hiszen akár másodperceken múlhatnak életek. Úgy gondolja, hogy finomhangolásra van szükség. Köszönetet mond mindenkinek, akik ebben részt vesznek. Nagy segítséget jelentenek az elhangzott észrevételek a további készülékek felszerelésekor, vásárlásakor. Nemcsak a katasztrófavédelemnek és a mentőszolgálatnak van feladata, hanem ilyen értelemben feladata van a gazdasági társaságuknak is, amikor felújítanak egy lakást, akkor milyen biztonságos készülékeket tudnak azokba a lakásokba felszerelni, amelyek gázüzemelésűek. Ez is nagyon fontos feladat. Hasznos lenne az Elnök Úr által mondott tájékoztató. Köszönetet mond még egyszer mindenkinek.

**Kelemen Krisztián képviselő, a Bizottság elnöke:** Köszöni Képviselő Úr hozzászólását. Eszébe jutott, hogy Szombathely a segítés városa, de úgy érzi, hogy túlszárnyalták már ezt, hiszen 2020. évben a pandémia idején ingyenesen maszkokat osztottak, volt egy LED-csere program, ahol a lakosságnak támogatásként LED-eket adtak, most támogatják a szén-monoxid érzékelők beszerzését, de volt fásszárú és lágyszárú növények beszerzésének támogatása is. Nem tudja, hogy van-e még egy ilyen város az országban, ahol ennyire odafigyelnek a lakosságra önkormányzati szinten. De ezt csak úgy megjegyezte. Egyed Lászlónak köszöni a tájékoztatást és köszöni a katasztrófavédelemnek és a mentőszolgálatnak az emberek életéért tett munkáját.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**12/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi a *„Tájékoztatás az elmúlt időszak szén-monoxid érzékelők megnövekedett jelzéseinek tapasztalatairól”* című előterjesztést megtárgyalta, és a tájékoztatást tudomásul veszi.

**Felelős:** Kelemen Krisztián, a Bizottság elnöke

 Egyed László tű. alezredes, a Bizottság tagja

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**4./ Tájékoztatás a 2023. évben kiutalt önkormányzati támogatások elszámolásainak tapasztalatairól**

 **Előadó:** Dr. Holler Péter, a Hatósági Osztály vezetője

**Dr. Holler Péter, a Hatósági Osztály vezetője:** Az előterjesztés tartalmazza a pontos adatokat, néhány szóban szeretné kiegészíteni. Működési célra adott támogatások elszámolási határideje egységesen 2024. január 31-e volt. Minden szervezet határidőben benyújtotta, egy polgárőr egyesület esetében hiánypótlást kellett megállapítani, aminek a benyújtása még folyamatban van. Határidőben történik az elszámolás akkor is, ha utána küldenek még hiánypótlást be. 2023. évben már csak az új ÖTR rendszer elérhető, minden támogatást azon kell igényelni és elszámolni.

Általános költségekkel kapcsolatosan elmondja, hogy a rendőrség 6 milliós támogatásából túlóra kifizetése, valamint 2 db laptop és tablet vásárlás történt, a 150.000,- forintos támogatásból a bűnmegelőzés területén a Szombathelyi Rendőrkapitányság ügyfélvárójában prevenciós céllal információs felülethez egy okos televíziót beszerzése valósult meg. A katasztrófavédelem2 milliós támogatásából a Szombathelyi Tűzoltóság 150 éves jubileumi ünnepségének finanszírozása és egy darab RS5 mentőtutaj vásárlása valósult meg. A polgárőr egyesületek legjellemzőbb kiadásai: üzemanyag, formaruha és telefon, internetköltség volt, ezen belül az egyes egyesületek esetében:

* A Klapka György Lovas Polgárőr és Hagyományőrző Egyesület a támogatásokat kizárólag a lovak bértartására fordította.
* A Százhold Polgárőr Egyesületnél irodaszer és elem vásárlás volt még az általános költségek felett.
* A Gyöngyöshermán-Szentkirályi Polgárőr Egyesületnél az általános költségek mellett a biztosítási költség a motorokra.
* A Claudius Polgárőr Egyesület esetében multifunkciós készülék javíttatási költsége, egyesületi iroda rezsiköltsége, tisztítószerek, fertőtlenítőszerek vásárlása volt még.
* A Szombathelyi Polgárőr Egyesület esetében érdekes költség volt még a „drón” képzés 2 tag részére, valamint gépjármű alkatrész vásárlás.

Ezek voltak azok a költségek, amelyekről az egyesületek beszámoltak, de egy polgárőr egyesületnél még a hiánypótlás megküldésére várnak.

Megemlíti még a 2023. évben a Bizottság által megítélt és kiutalt támogatásokat, amelyek felhasználásáról 2024. év folyamán kell elszámolni:

* Rendőrség:
	+ 2.000.000,- Ft támogatás: Belvárosban fokozott rendőri jelenléti miatti túlóra kifizetése;
	+ 350.000,- Ft támogatás: Vas VMRFK Bűnmegelőzési Alosztály részére prevenciós célú tárgyak beszerzése;
* Katasztrófavédelem:
* 500.000,- Ft támogatás: szén-monoxid érzékelők, valamint a Szombathelyi Hivatásos Tűzoltóparancsnokság készenléti állománya számára egyéni védőeszközök beszerzése;
* Közterület-felügyelet:
* 300.000,- Ft támogatás: a belváros közbiztonságának megerősítése érdekében túlszolgálat elrendelésének költségére és egyéni ruházati ellátmány beszerzésére;
* Claudius Polgárőr Egyesület:
* 200.000,- Ft támogatás: külön projekt keretében, az éjszakai életben a szombathelyi ifjúságot segítő tevékenység érdekében tárgyi eszközök beszerzésére

**Kelemen Krisztián képviselő, a Bizottság elnöke:** Köszöni a részletes tájékoztatót. Úgy gondolja, hogy a Bizottság a bűnmegelőzésre és Szombathely közbiztonságának a növelése céljából örömmel nyújtotta ezt a 13,5 millió forintos támogatást, beleértve Szombathely Önkormányzatát és a Közgyűlést is. Minden szervezetnek köszöni a munkáját. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**13/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztatás a 2023. évben kiutalt támogatások elszámolásainak tapasztalatairól”* című előterjesztést megtárgyalta, és a tájékoztatást tudomásul veszi.

**Felelős:** Kelemen Krisztián, a Bizottság elnöke,

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**5./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** László Győző alpolgármester

 Szuhai Viktor tanácsnok

 Horváth Gábor, az 1. sz. választókerület képviselője

 Kopcsándi József, a 6. sz. választókerület képviselője

 Dr. Takátsné Dr. Tenki Mária, a 8. sz. választókerület képviselője

 Dr. Kecskés László, a 11. sz. választókerület képviselője

**Kelemen Krisztián képviselő, a Bizottság elnöke:** Köszönti a bizottsági ülésre megérkezett Bonti Tamás irodavezetőt, akinek át is adja a szót, hogy vezesse fel az írásban előzetesen megküldött előterjesztést.

**Bonti Tamás, a Kommunális és Környezetvédelmi Iroda vezetője:** 6 előterjesztést tartalmaz a kiküldött anyag. Lakossági megkeresés érkezett az Önkormányzathoz, hogy a Márkus Emília utca folytatásában lévő 2229/2 hrsz-ú út és a 11-es huszár út csomópontjában a 11-es huszár úton parkoló autók miatt a jelenlegi „Elsőbbségadás kötelező” jelzőtábla kerüljön lecserélésre „Állj! Elsőbbségadás kötelező” jelzőtáblára. A mellette ülő képviselő meg tudja erősíteni, az előterjesztést végig egyeztették minden érintettel, bár volt a lakónak több kérése is, de azokat szakmailag nem tudták támogatni.

Dr. László Győző alpolgármester úrhoz, illetve a körzet képviselőjéhez érkeztek lakossági megkeresések, hogy a Szabadnép utcában található két veszélyes útkanyarulat forgalombiztonsága miatt kerüljenek elhelyezésre 30 km-es sebességkorlátozás jelzőtáblák, illetve „Veszélyes útkanyarulat” jelzőtáblák.

Lakói megkeresés érkezett a Városüzemeltetési Osztályhoz annak érdekében, hogy a kezelésükben lévő Wesselényi Miklós utca 38. szám alatti társasház felől a Wesselényi Miklós utcára történő biztonságos kihajtási lehetőség biztosított legyen, ezért a Wesselényi Miklós utca 27. szám előtti szakaszon kerüljön várakozási vagy megállási korlátozást elrendelő közúti jelzőtábla kihelyezésre. A megkereséshez csatolt fényképekkel támasztották alá kérésüket, amelyeken látszik, hogy a Wesselényi Miklós utca 27. szám előtt szakaszon az út bal oldalán lévő „előjelző nyíl” burkolati jeleken (KRESZ 18. § (1) bekezdés e) pontja) várakozó gépjárművek akadályozzák a Wesselényi utca 38. szám alatti társasházból a kihajtást, a Honvéd úton balra történő szabályos kanyarodási lehetőségét. Mindezek alapján javasolják, hogy kerüljön kihelyezésre a Wesselényi Miklós utca 27. szám alatti ingatlan személyi bejárója és a Honvéd út közötti útszakaszra hatályos – a KRESZ 15. § (1) bekezdés a) pontja (60. ábra) szerinti – „Megállni tilos” közúti jelzőtábla.

A Jókai Mór utcában a Szent István parknál lévő kijelölt gyalogátkelőhely a Közlekedési Hatóság engedélyével létesült az akkor érvényben lévő jogszabályoknak, előírásoknak megfelelően. A kijelölt gyalogátkelőhely biztonságosabbá tétele érdekében az Önkormányzat az alábbi intézkedéseket tervezi bevezetni:

* A gyalogátkelőhely előtt és után 30-30 méter hosszban záróvonal festése,
* Gyalogátkelőhely jelzőtáblák megismétlése a bal oldalon is az átkelő előtt, illetve a „Gyalogátkelőhely” jelzőtáblák lecserélése FNS (fluor-neon sárga) keretes kivitelű jelzőtáblákra,
* A gyalogátkelőhely előtt mindkét forgalmi irány részére előzési tilalom bevezetése, a „Gyalogátkelőhely” veszélytjelző táblák lecserélése FNS (fluor-neon sárga) keretes kivitelű jelzőtáblákra, valamint „Gyalogátkelőhely veszélytjelző burkolati jelek felfestése,
* A gyalogátkelőhely előtt és után a parkolósávban a parkolás megszüntetése forgalom elől elzárt terület felfestésével (átkelő előtt 13 méter hosszban, átkelő után 7 méter hosszban),
* A „Gyalogátkelőhely” jelzőtáblát részben takaró fa kivágása,
* A teljes útszakaszon a „Főútvonal” jelzőtáblák levétele.

A Király utcában 30 km-es sebességkorlátozás bevezetésével kapcsolatosan elmondja, hogy a körzet képviselőjétől érkezett megkeresés a Városüzemeltetési Osztályhoz, hogy a Király utca teljes szakaszán kerüljön bevezetésre a sebességkorlátozás. Az Osztály megkereste a Szombathelyi Rendőrkapitányságot, hogy a kért korlátozás bevezetésének alátámasztására az elmúlt 3 évre vonatkozóan az esetleges baleseti adatokról kimutatást, valamint szakmai álláspontját küldje meg. A Rendőrség tájékoztatása szerint a Király utca, a Március 15. tér és Széll Kálmán utca közötti szakaszán egyirányú forgalom van, az úttest mindkét oldalán kiépített parkolókkal, a Széll Kálmán és Kisfaludy Sándor utca közötti szakaszán kétirányú a forgalom, az egyik oldalon kiépített parkolókkal. Mivel az épületek ezen útszakaszon utcafrontiak, többszintes zárt beépítésűek, a járművek – főképp gyorsítási – zaját nagymértékben fel tudják erősíteni. Az út szerkezete alapján (rövid egyenes szakaszok, részben szűk útpálya miatt) a sebességkorlátozás betartásának műszeres ellenőrzése a Király utcában lehetetlen, ezért a korlátozás betartatása a Rendőrség álláspontja alapján forgalomlassító bordák telepítésével érne el hatást. A Rendőrség álláspontját figyelembe véve nem indokolt a 30 km-es sebességkorlátozás bevezetése. Képviselő Asszony is elfogadta a szakmai érveket.

Az utolsó résztervezési feladat, a Markusovszky Lajos utcában a Kórház bejárata előtti szakaszon kijelölt gyalogos-átkelőhely létesítésére vonatkozó tervdokumentáció 2020. szeptember hónapban készült. Elmondta, hogy amikor az a terv készült, akkor ott még más épület volt, ezért a parkolási rendet sem lehetett úgy kialakítani, mint jelenleg, ezért át fogják terveztetni és jóval olcsóbb megoldás lesz, a korábbi terv szerint 6 parkolóhely vesztéssel járt volna, a mostani javaslat szerint viszont csak 2-3 db parkolóhely megszűntetésével járna. A vizsgálat során a Rendőrség és a Közlekedési Hatóság állásfoglalását is megkérték.

Ennyit szeretett volna kiegészítésként elmondani.

**Kelemen Krisztián képviselő, a Bizottság elnöke:** Köszöni a részletes tájékoztatót. Azt gondolja, hogy hosszú távon meg fogja oldani a problémát, nagyon nagy forgalom van azokban az utcákban.

**Kopcsándi József, a 6. sz. választókerület képviselője:** Először is szeretné megköszönni Irodavezető Úrnak és a munkatársainak az elvégzett munkát. Tényleg olyan problémákat orvosolnak, ami nem csak közbiztonsági, hanem közlekedésbiztonsági kérdés is, amire fogékonyak. Aminek a legjobban örül, az a Markusovszky Lajos utcában a kórháznál lévő gyalogosátkelőhely létesítése, hiszen rengeteg megkeresés érkezett az ő irányába is, de örül, mert korábban nem sikerült költségvetési forrást találni erre és az építkezés miatt nem valósult meg eddig. Úgy gondolja, hogy a mostani megoldás mindenki számára megfelelő és mindenki igényét kielégíti majd. Ő mindig elfogadja a szakemberek véleményét, hogy a rendőrségi tájékoztatóban azt látta, hogy nem történt azon a helyen gyalogos baleset, ebből azt a következtetést lehetne levonni, hogy nem lenne szükséges annak a gyalogosátkelőhelynek a létesítése, de ugyanakkor a biztonság ennél fontosabb. Irodavezető Úr említette, a 11-es huszár úti zsákutcával kapcsolatosan lakossági megkeresés volt, hogy 30-as vagy egyéb tábla kerüljön kihelyezésre, ebben a helyzetben is elfogadja a rendőrség szakvéleményét. Nem az ő területe, de egy gondolatot mondana a Király utcával kapcsolatosan. Ő is sok panaszt kapott, hogy ott éjszakákánkét gyorsulási verseny van. A rendőrségtől az a szakvélemény, hogy kivitelezhetetlen a 30-as tábla sebesség mérése, ez nem megoldás, ezt el is fogadja. Ugyanakkor a panaszok nagy része arról szólt, hogy a lakókat zavarja az általuk gyorsulási versenynek vélt zaj. Azt szokta mondani, hogy őt és a képviselőtársait is fel lehet hívni akár éjfélkor is, csak ha nincsenek a helyszínen és nem tudtak tetten érni senkit, akkor probléma van. Azt szokta javasolni, hogy ilyenkor azonnal forduljanak a rendőrséghez, a 112-es hívószámon jelezzék.

A Markusovszky utcával kapcsolatosan Ágoston Sándor segítségét fogja kérni, a kórházi parkoló kimenetele az Esterházy utcában van, nincs is gond, jobb is talán így, ahogyan belegondol. A bemeneteli oldal rendben van, a kimeneteli oldal nem, mert ahol nem szabadna megállni, olyan forgalma van a parkolónak, amit ő is gyakran tapasztal, hogy aki ki szeretne menni, jobbra állnak és már bekanyarodott egy gépjármű. Van ott kihelyezve valami tábla?

**Ágoston Sándor, a Közterület-felügyelet irodavezetője:** Megállni tilos tábla van ott.

**Kopcsándi József, a 6. sz. választókerület képviselője:** Köszöni. Annyit mond, minden tábla, amit kihelyeznek, annyit ér, amennyire azt be tudják tartani. Ágoston Sándorhoz fordul, hogy lenne-e kapacitás az ellenőrzésre. Ő nem a büntetés híve, a prevenció híve. Szerette volna Irodavezető Úr figyelmét erre felhívni, mert az ott kialakult helyezetekben komoly viták bontakoztak ki.

**Ágoston Sándor, a Közterület-felügyelet irodavezetője:** Annak idején a forgalmi rend kialakításakor rengeteget gondolkodtak Bonti Tamással, hogy hogyan valósítsák meg. Elmondta, hogy megállapodásuk van a GESZ-szel, hogy amennyiben jogsértést észlelnek, akkor jelzik neki. A forgalmi renddel kapcsolatosan elmondta, hogy az orvosoknak, az egészségügyi dolgozóknak külön engedélye van, várakozási helyek, amelyek felfestésre kerültek, van egy kártya, amit kihelyeznek jól látható helyre, így jogszabály szerint veszik igénybe és használják. Sajnos az a jelentősebb, hogy ezeket a helyeket jogosulatlanul veszik igénybe, amiket feléjük jeleznek, bejelentik. Őszintén megmondja, hogy erre nem tud százszázalékos megoldást mondani. A Felügyelet jár oda folyamatosan, és átlagosan 15-40 gépjárművel, illetőleg gépjármű vezetővel szemben intézkednek. Megmondja őszintén, hogy erre nem lát kapacitást, a Felügyelet összlétszáma 34 fő, amiben ő is benne van. Azt tudják tenni, amit említett, a GESZ-szel való megállapodás alapján, ha szabályszegést tapasztalnak, jelzik neki és mennek a felügyelők, napi szinten 15-20 figyelmeztetést adnak. A 3-4 hetes türelmi időszak elteltével helyszíni bírságot alkalmaznak a felügyelők az utasítása szerint. Azzal van problémája, hogy a kórházba érkezők veszik igénybe azokat a parkolóhelyeket a Megállni tilos tábla hatálya alatt. Ha azon az útszakaszon napi 20-30 helyszíni bírság, feljelentés készül, a problémát akkor sem fogja megoldani, mert oda mindig más 20 autó fog állni, a visszatérő ellenőrzés nyilván csökkenti, de nem egy lakótelepi gócpontról van szó, ahol megoldást jelenthetne. Nem látja, hogy a bírságolás megoldaná a problémát. Azt javasolja, hogy üljenek le és keressenek megoldási lehetőségeket, akár útburkolati jelek felfestése, hiszen a legtöbben lefelé néznek, nem a táblákra. Várja az építő jellegű hozzászólásokat, javaslatokat, találjanak megoldást.

**Dr. Koncz Gabriella r. ezredes, kapitányságvezető, a Bizottság tagja:** Neki is az az álláspontja, hogy csak bírságolással, visszatérő ellenőrzéssel nem fog megoldódni a probléma. Sokszor el tudná mondani, hogy az emberekben kellene gondolkodásmódot változtatni.

Arra felkapta a fejét, hogy a Király utcában gyorsulási verseny lenne. Őszintén megmondja, hogy a Zanati úton el tudja képzelni, vagy a 11-es huszár úton a gyorsulási versenyt. Nyilván, aki nehezebben alszik, akár egy idős állampolgár, számára már egy felturbózott motor azt fogja jelenteni, hogy gyorsan megy azon az úton, ezt elismeri, de ahogyan az előterjesztésben is szerepel, a rendőrség a 30-as táblával kapcsolatosan nem tudnak ellenőrizni, mert annyira rövid az az útszakasz, és mindkét oldalon parkolnak gépjárművek, nehéz ott felgyorsulni, ez a meglátása. A Markusovszky utcában támogatják a gyalogosátkelőhely létesítését. Harcolnak a gyorsulási verseny ellen.

**Bercse László r. alezredes, a Bizottság tagja:** A Király utcában a tavalyi évben 1 bejelentés volt, az sem gyorsulási versenyre, hanem egy nyugdíjas tanár jelezte, hogy segédmotoros kerékpáros kipufogója van úgy megszerelve, hogy nagyon hangos, ebben kérte a segítséget, hogy visszatérően menjenek és hívják fel az illető figyelmét, ne bírságoljanak, ne is említsék meg a nevét. A Jókai úton történt balesettel kapcsolatosan valóban nagy a gyalogos forgalom, főleg abban a két időszakban, amikor mennek az iskolába a gyerekek és amikor végeznek az iskolában. A baleset is ebben az időszakban történt, nem mondhatja ki, de valószínűsíthetően gépjármű vezetői hiba lesz. Egyetért az előterjesztésben foglalt intézkedésekkel.

**Kelemen Krisztián képviselő, a Bizottság elnöke:** Köszöni az előzetes szakmai egyeztetéseteket a Városüzemeltetési Osztálynak, Rendőrségnek, Közterület-felügyeletnek. Azt gondolja, hogy úgy fognak dönteni, hogy a közlekedésbiztonságot növelni tudják. Egy esetben marad a jelenlegi állapot, a Király utca, amivel kapcsolatban az elhangzottakkal maximálisan egyet tud érteni, hozzá is ezek a jelzések érkeztek, a kipufogó nélküli motorosokról. A Bizottság tárgyalta talán először, hogy a Jókai utcában kellene az okoszebra, egyetért az előterjesztésben foglaltakkal.

**Bonti Tamás, a Kommunális és Környezetvédelmi Iroda vezetője:** A Király utcával kapcsolatban elmondja, hogy nekik kellett ott zajmérést végezni, egy szórakozóhely miatt, az pedig egyértelműen kimutatta, hogy a szórakozó egység megfelel a határértéknek, viszont nem egy fiatalt láttak, aki nyomtak egy kövér gázt, és felugrott a mérés 80 decibelre, de mást nem tettek, csak gázt nyomtak, de nem gondolja, hogy gyorsulási versenyt tartanának ott. Szeretné megragadni az alkalmat és köszönetet mond a Közterület-felügyeletnek, Rendőrségnek a Bocskai körútnál a lezárásoknál nyújtott segítségért. Még lesz alkalom, amikor igénybe veszik a segítséget a jövőben.

**Kelemen Krisztián képviselő, a Bizottság elnöke:** Köszöni a hozzászólásokat. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**14/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat Szombathely város területén forgalmi rend változtatással kapcsolatos döntések meghozatalára”* című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság egyetért azzal, hogy a Márkus Emília utca folytatásában lévő 2229/2 hrsz-ú út és a 11-es Huszár út csomópontjában a 11-es Huszár úton parkoló autók miatt a jelenlegi „Elsőbbségadás kötelező” jelzőtábla kerüljön lecserélésre „Állj! Elsőbbségadás kötelező” jelzőtáblára.
2. A Bizottság egyetért azzal, hogy a Szabadnép utcában található két útkanyarulat forgalombiztonsága miatt kerüljenek elhelyezésre 30 km-es sebességkorlátozás jelzőtáblák, illetve „Veszélyes útkanyarulat” jelzőtáblák.
3. A Bizottság egyetért azzal, hogy kerüljön kihelyezésre a Wesselényi Miklós utca 27. szám alatti ingatlan személyi bejárója és a Honvéd út közötti útszakaszra hatályos „Megállni tilos” közúti jelzőtábla.
4. A Bizottság egyetért azzal, hogy a Jókai Mór utcában a Szent István parknál lévő kijelölt gyalogátkelőhely biztonságosabbá tétele érdekében az alábbi forgalomtechnikai intézkedések kerüljenek bevezetésre.
* A gyalogátkelőhely előtt és után 30-30 méter hosszban záróvonal festése,
* Gyalogátkelőhely jelzőtáblák megismétlése a bal oldalon is az átkelő előtt, illetve a „Gyalogátkelőhely” jelzőtáblák lecserélése FNS (fluor-neon sárga) keretes kivitelű jelzőtáblákra,
* A gyalogátkelőhely előtt mindkét forgalmi irány részére előzési tilalom bevezetése, a „Gyalogátkelőhely” veszélytjelző táblák lecserélése FNS (fluor-neon sárga) keretes kivitelű jelzőtáblákra, valamint „Gyalogátkelőhely veszélytjelző burkolati jelek felfestése,
* A gyalogátkelőhely előtt és után a parkolósávban a parkolás megszüntetése forgalom elől elzárt terület felfestésével (átkelő előtt 13 méter hosszban, átkelő után 7 méter hosszban),
* A „Gyalogátkelőhely” jelzőtáblát részben takaró fa kivágása,
* A teljes útszakaszon a „Főútvonal” jelzőtáblák levétele.
1. A Bizottság egyetért a Király utcában 30 km-es sebességkorlátozás bevezetésével kapcsolatosan a Rendőrség álláspontjával, a 30 km-es sebességkorlátozás bevezetését nem támogatja.
2. A Bizottság a Markusovszky Lajos utcában a Kórház főbejárata és az Egészségügyi Alapellátó Központ bejárata közötti szakaszon kijelölt gyalogos-átkelőhely létesítésével egyetért az előterjesztés 2. melléklet szerinti helyszínen. A Bizottság felkéri a polgármestert, hogy a tervezési feladatok elvégzéséhez szükséges eljárást, valamint a szerződés előkészítését indítsa el a 2024. évi költségvetés „Évközi tervezések, útfelújítás tervezések, egyéb tervezések” előirányzat terhére.
3. A Bizottság felkéri a polgármestert, hogy a fentiek végrehajtása érdekében a szükséges intézkedések megtételéről gondoskodjon

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a bizottság elnöke

 /a végrehajtás előkészítéséért:

 Kalmár Ervin, a Városüzemeltetési Osztály vezetője/

**Határidő:** 1-4. pont esetén: 2024. május 30.

 5. pont esetén: azonnal

 6. pont esetén: 2024. évi költségvetési rendelet megalkotását követően

**6./ Áttekintés az elmúlt időszak rendőrségi intézkedéseiről**

 **Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, kapitányságvezető, a Bizottság tagja:** Rendészeti részről minden hónapban leülnek a kollegáival és átnézik az adatokat, amelyeket pár szóban ismertet. Tavaly januárban volt 202 figyelmeztetés, most 526-nál vannak. Figyelmeztetés az a jogintézmény, ami senkinek sehova nem kerül be, de mégis az állampolgár érzi, hogy elkövetett valamit, de a rendőr is úgy látja, hogy ejnye-bejnye kategóriába belefér. Helyszíni bírság 297 volt, most 496. Ákr bírság, elsősorban a biztonsági övekről beszél, 41 volt, most 102, szabálysértési feljelentés 63 volt, most 124. Ismételten elmondja, hogy ultima ratio, nem arról szól a dolog, hogy folyamatosan büntessenek, de nyilván muszáj bizonyos közlekedési szabályszegésekre is rálépniük, egyébként nem lát változást, de az is igaz, hogy fokozott a rendőri jelenlét a városban, ennek van visszatartó ereje, de még mindig bele tudnak futni emberek a tilosba. Mondta már, hogy február 1-től a Készenléti Rendőrség segíti a Kapitányság munkáját, az ő intézkedés számaik nem a Kapitányság intézkedés számaiba számolódnak bele, de úgy gondolja, hogy annak nagy hozadéka van, hogy a Készenléti Rendőrség is itt van és itt tevékenykedik a városunkban, napszakonként 2-2 főt jelent, kint vannak az utcán és látják őket. Jó visszajelzéseket kapnak, hogy kint vannak a rendőrök az utcákon.

Annyit tenne hozzá, hogy nagyon sok sporteseményük van, biztosítani kell sporteseményeket is, amik jelenleg normál kockázatúak, mind a fociban, mind a kosárlabdában. Egy izraeli csapat rászokott a sportcsarnokra, amivel nincs is baj, és ki is húzhatják magukat, hogy milyen jó csarnokuk van, de mivel a politikai helyzet indokolja és a világban való szerepük az izraelieknek, szoros, gyakorlatilag 24 órás felügyelet alatt kell tartaniuk a csapatot és a hozzájuk tartozó személyeket, amiben a megyétől kapnak segítséget, de ez még egy plusz leterheltséget jelent.

A baleseti helyzetet tekintve elmondja, hogy örömmel tapasztata, hogy a sérüléssel járó balesetek száma a tavalyi adatokhoz képest, a 22-ről 13-ra csökkent, az anyagi kárral járó viszont 47-ről 55-re emelkedett. Még mindig sok a baleset, van pozitívum és negatívum is ebben a részben is, de nagyon odafigyelnek. Ő is megemlíti a Bocskai körút felújítását, itt is folytattak megbeszéléseket, és úgy gondolja, hogy ott is oda tudták tenni magukat a rendőrség részéről.

Bűnügyi területen a január alapvetően nem volt kiemelkedő, decemberhez képest 16 %-kal visszaesett a nyomozás elrendeléseknek a száma és jelentősebb jogsértés a már említetteken kívül, a rengeteg online csalás, a kibertérben elkövetett csalások száma rettenetesen megugrott, és ebben is azt látja, hogy propagálni kell folyamatosan, mert még mindig a legkülönbözőbb korú, beállítottságú és foglalkoztatottságú emberek nyomnak rá a linkekre és „szabadítják meg” őket rengeteg pénztől. Ebben ő nagy veszélyt lát.

Megemlíti a Torony településen bekövetkezett halálos szén-monoxid mérgezést, ha jól tudja, akkor ott az egyik szobában volt érzékelő készülék, csak az úr a fürdőszobában hunyt el. A korábban Sében történtekkel kapcsolatban elmondja, hogy május 10-ig meghosszabbították az előzetes letartóztatásokat az elkövetőknek, akikre a rablásokon kívül más bűncselekményeket is sikerült bizonyítani. Folytatja a polgármesterekkel a kerekasztal fórumokat, nagyon sok polgármesterhez eljutott a környéken.

Czeglédy Csaba képviselővel ült le, hogy a rendőr azt észleli az igazoltatás során, hogy egy olyan hányatott sorsú személy, akit ki akar rakni a főbérlője, akkor azt jelezzék, de ő jelezte, hogy a rendőrség esetleg a bírósági végrehajtás során nyújtanak karhatalmi segítséget, ha kell, alapjaiban véve a rendőr nem fogja kirakni, pláne nem a kisgyerekes apukákat, anyukákat a lakásból. Ígéretet adott, hogy jelezni fogja, ha bárminemű probléma lenne.

Az előttük álló feladatokra hívja fel a figyelmet, márciusban rengeteg rendezvényre kaptak már meghívást, amivel nyilván munka is fog járni, a március 8-i Jogásznappal kapcsolatosan kaptak már megkeresést, március 4-i, Szombathely bombázásának 79. évfordulója alkalmából rendezett kegyeleti megemlékezés, március 15-i koszorúzási ünnepség, március végén Nagypéntek és ott lesznek majd a körmenetek. Lesz feladat bőven, de szolgálnak és védenek.

**Kelemen Krisztián képviselő, a Bizottság elnöke:** Nagyon szépen köszöni a tájékoztatót és köszöni a rendőrség munkáját. Pont a kiberbűnözés visszaszorítása érdekében felkérte Némethné dr. Zsigó Zita r. alezredes asszonyt, a Vas Megyei Rendőr-főkapitányság Bűnmegelőzési Alosztályának vezetőjét a Szombathelyi TV Közrend című műsorába egy rövid tájékoztatásra, a felkérés engedélyeztetés alatt van. Elmondta, hogy küldött egy felkérést az Éhen Gyula tér közbiztonsági állapotával kapcsolatban, mert felmerült, hogy nem biztonságos. Ő reggel 6:30-kor és este 19:00 óra körül járt ott, nem látott semmi különöst. Kapitány Asszonyt kérte, hogy adjon ezzel kapcsolatosan tájékoztatást.

**Dr. Koncz Gabriella r. ezredes, a Bizottság tagja:** Megnézette rendészeti és bűnügyi szempontból is azt a területet, de saját szubjektumát is elmondja, ő már régóta nem járt a Vasútállomás környékén, meglepve tapasztalta, hogy kiépült a környék, tetszetős neki, de nem ott lakik. Szakmailag nem értékeli úgy az Éhen Gyula teret, illetőleg a Vasút utcát, hogy az közbiztonságilag, rendészetileg és bűnügyileg annyira fertőzött terület lenne. Vannak olyan utcák, terek, amelyekre ennél jobban oda kell figyelniük. Hozott számadatokat. A tavalyi évben volt 1880 bűncselekmény – ami szerepelni fog az áprilisi beszámolójában –, az Éhen Gyula téren a tavalyi évben 25 bűncselekmény történt. Ebben a számban van minden, jogtalan elsajátítás – akár lehet telefon, amit nem adtak le 8 napon belül, és ebbe szignálták bele –, de van benne jármű önkényes elvétele, egyéb lopás, alkalmi lopás, garázdaság 4 db, ami közterületi, így kiemeli, hogy van garázdaság. A Vasút utcában 20 db bűncselekmény történt, olyanok, mint rongálás, jogtalan elsajátítás, egyéb lopás, alkalmi lopás, illetve kábítószereseket fogtak és állítottak onnan elő. Ez mindösszesen 45 db bűncselekmény, amit ha valaki meghall, az lehet akár sok is, de azt mondja, hogy az 1880 darabhoz képest, a Zanati úton van 49-es szám is. A rendészeti intézkedésekről szól, volt az Éhen Gyula téren 116 igazoltatás, a Vasút utcában 299, az Éhen Gyula téren volt 2 szabálysértési feljelentés, volt 2 figyelmeztetés, a Vasút utcából állítottak elő 4 főt kábítószerfogyasztás gyanúja miatt, volt egy biztonsági intézkedésük, 3 szabálysértési feljelentés, 5 helyszíni bírság, 1 csendháborítás, lejárt műszaki, gyalogos szabálytalanul az úttesten közlekedett. És azt még szeretné elmondani, hogy bár Szombathely területéről beszélnek, de van egy Vasúti Alosztályuk, akik a Vármegyei Főkapitányság égisze alatt dolgoznak, tehát a vasút és a vasútállomás környékének a biztosítása elsősorban az ő feladatuk lenne, de nem akarja ezt eltolni magától, természetesen Szombathelyben gondolkodnak. A számadatokat ismertette. Rendészeti, bűnügyi szempontból nem tudja megerősíteni, hogy az Éhen Gyula térnek és a Vasút utcának a közbiztonsága ne lenne elfogadható állapotban. Megnézte ő is a linket, és a kommentelők elsősorban a környezetre, az elhanyagoltságra tesznek kommenteket, magára a biztonságra ő nem látott véleményt. De nézhetik olyan aspektusból, hogy ha benéznek valahova és fel van forgatva, akkor már nem mennek be oda, biztosan nem biztonságos, mert biztos valaki lerúgta a kukát. Ennek a kérdésnek számtalan aspektusa van.

**Verasztó István r. alezredes, a Bizottság tagja:** Meg tudja erősíteni Kapitány Asszony által elmondottakat, az Éhen Gyula tér nagy forgalmat bonyolít, buszvárók is vannak, az ott parkoló autók is okozhatnak egy olyan káoszt, amit lehet értékelni, de hogy közbiztonságilag ez a rész fertőzöttebb lenne, azt nem látják. Mondja ezt annak ellenére, hogy a hajléktalanszálló nincs messze és a hajléktalanok nagyobb létszámban vannak jelen, mint máshol. Úgy gondolja, hogy rend van az Éhen Gyula téren.

**Kelemen Krisztián képviselő, a Bizottság elnöke:** Tehát megnyugtathatják Szombathely lakosságát, hogy biztonságos az Éhen Gyula tér, Vasútállomás környéke.

**Dr. Koncz Gabriella r. ezredes, a Bizottság tagja:** Igen.

**Kelemen Krisztián képviselő, a Bizottság elnöke:** Köszöni szépen Kapitányságvezető Asszony tájékoztatását. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**15/2024. (II.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**7./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Felteszi, van-e esetleg kérdés. Nem volt, így köszöni a nyilvános ülésen tanúsított munkát, a nyilvános ülést 16 óra 39 perckor lezárja.

*Jegyzőkönyv lezárva, 16 óra 39 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**